મેઘાણીએ જો માત્ર લોકસાહિત્યનું સંપાદન-સંશોધન – વિવેચન જ કર્યું હોત તો તેઓ અભ્યાસી કે પંડિત બન્યા હોત. પણ લોકસંસ્કૃતિનો રંગ મેઘાણીના લોહીના લાલ રંગમાં ભળી ગયો હતો અને એટલે તેમણે કવિતા અને ગદ્યમાં જે કાંઇ મૌલિક લેખન કર્યું તેમાં પણ લોકસંસ્કૃતિ, લોકજીવન, લોકબાની અને લોકસાહિત્યનો પાસ લાગ્યા વગર રહ્યો નથી. તે એટલે સુધી કે રવીંદ્રનાથ ટાગોરની કવિતાના કે યુરોપીય સાહિત્યની કોઇ કૃતિના અનુવાદ તેઓ કરે છે ત્યારે પણ મોટે ભાગે સૌરાષ્ટ્રના લોકસાહિત્યના વાઘા પહેરાવીને જ તેને આપણી સમક્ષ રજૂ કરે છે.